- Mateos
- <
- 4
- >

4
Dhèu aae nidhu dadugu-rariu Lamatua Yesus
(Lukas 4:1-13, Markus 1:12-13)
1 Èle ka, Roh Ama Lamatua nèti Yesus asa dꞌara mamoo, sèna ka dhèu aae nidhu sèku Ne.✡Ibrani 2:18, 4:15 2 Ètu era neꞌe, Yesus naꞌa-ninu boe èpa nguru lodꞌo mèu-mèda. Hèia Na manganga titu kèna. 3 Ropa Na manganga sèmi èèna, hèia dhèu aae nidhu mai sèku Ne, peka na, “Èu ne tareꞌa-reꞌa Ana Ama Lamatua, do? Ladhe tareꞌa, na, paredha hadhu se, ho jꞌajꞌi ngangaꞌa.”
4 Te ngaa Yesus dhaa, na, “Dhu suri ètu dꞌara Sasuri Mola-Mèci Ama Lamatua, peka na:
‘Dhèu rai-haha mamuri mesa boe nèti ngangaꞌa di.
Te ngaa rèngu hudꞌi nanene ku Lii Holo-Nori Ama Lamatua,
aa tao madhutu dadꞌèi Na kahèi.’ ”✡Lole Hari Jꞌara-jꞌara Mamuri 8:3
5 Ka dhèu aae nidhu nèti Yesus asa kota Yerusalem, kota Lamatua dhu mola-mèci èèna. Èle ka, na nèti Yesus asa era dhu dedha risi ètu Èmu Kapua Manèngi-Mangajꞌi. 6 Hèia nidhu ne, peka, “Ladhe Èu ne tareꞌa-reꞌa Ana Ama Lamatua, Èu ridhu sèku asa haha nèi. Te dhu suri tèke ètu dꞌara Sasuri Mola-Mèci Ama Lamatua, na,
‘Pe Ama Lamatua pua ana pajuu nèti sorga,
sèna ka jꞌaga Èu.’
Aa ètu dꞌara Sasuri Mola-Mèci Ama Lamatua, dhu suri kahèi,
‘Pe ra kanata ai ra, ho sibhe Èu,
sèna ka ngiꞌu Èu pèdꞌa boe, aa haga Èu goi lèke boe hadhu sa hèi.’ ”✡Lii Sodꞌa Koa-Kio 91:11-12
7 Te ngaa Yesus bꞌala, aku Nèngu na, “Abhu kahèi dhu suri tèke ètu dꞌara Sasuri Mola-Mèci Ama Lamatua, dhu peka na,
‘Ama Lamatua èèna, Lamatua èu.
De èu baku pua Ne pake koasa Na, sèna ka padꞌelo bukti, peka na,
Nèngu èèna, tareꞌa-reꞌa Ama Lamatua.’ ”✡Lole Hari Jꞌara-jꞌara Mamuri 6:16
8 Èle èèna ka, dhèu aae nidhu ne nèti hari Yesus asa kolo ledhe dhu dedha aae. Hèia na padꞌelo aaꞌi saraga dènge babeꞌa negara aaꞌi-aaꞌi ètu rai-haha ne. 9 Ropa na padꞌelo nare, hèia dhèu aae nidhu ne peka, aku nèngu na, “Sadꞌi Èu patitu kètu urutuu, sèna ka pahaha iisi mi jaꞌa, pe jaꞌa hia aaꞌi seꞌe se mi Èu.”
10 Te ngaa Yesus jèke ne, peka na, “He, nidhu! Pakajꞌèu nèti era neꞌe ne! Te Sasuri Mola-Mèci Ama Lamatua, suri na,
‘Èu hudꞌi pahaha iisi mi Ama Lamatua,
aa èu ne hudꞌi sabꞌa ku dhoka hia Nèngu di.’ ”✡Lole Hari Jꞌara-jꞌara Mamuri 6:13
11 Ropa dhèu aae nidhu tadèngi lii ne, hèia na tèke eele Yesus. Te ngaa ana pajuu Ama Lamatua nèti sorga mai uri Ne.
Lamatua Yesus mulai ajꞌa-nori dhèu ètu Galilea
(Markus 1:14-15, Lukas 4:14-15)
12 Tèu èèna, dhèu aae Herodes pamaso Yohanis tuka sarani asa dꞌara èmu bèdho. Ropa Yesus tadèngi, hèia Na lèpa asa Galilea.✡Mateos 14:3, Markus 6:17, Lukas 3:19-20 13 Laꞌe asa rae Na Nasaret, èle ka laꞌe taruu pea ètu rae Kapernaum. Rae èèna ètu sebhe dano Galilea, ètu rai Sebulon dènge Naftali.✡Yohanis 2:12 14 Dènge jꞌara ne, Na tao madhutu ngaa dhu dhèu nèti lii padhai Ama Lamatua, ngara na Yesaya, suri tèke, peka na,
15 “Rai Sebulon dènge rai Naftali
dhu padètu dènge dano Galilea ètu sebhe haa loko Yarden.
Dhèu Yahudi boe pea ètu era sèra kahèi.
16 Rèngu dhu mamuri ètu dꞌara maroga,
te ngaa limuri ne, rèdhi le saraa.
Aa saraa ne heo le
palème mi dhèu aaꞌi-aaꞌi dhu tadhe mèka Ama Lamatua.”✡Yesaya 9:1-2
17 Karèi nèti lodꞌo èèna, Yesus mulai ajꞌa-nori dhèu, peka na, “Miu hudꞌi soro kabodho aa tèke eele sasala-sasigo miu, ho mamuri ka dènge mola-mèci! Te limuri ne dhèu aaꞌi-aaꞌi bisa le jꞌajꞌi dhèu unu Ama Lamatua.”✡Mateos 3:2
Lamatua Yesus paroa nare dhèu sabꞌa dhasi dhèu èpa ho madhutu Ne
(Markus 1:16-20, Lukas 5:1-11)
18 Ca tèka, Yesus kako re sebhe dano Galilea. Na paraga dènge dhèu dua dhu paꞌaꞌari. Èci ngara na Simon, dhu tema paroa ne, Petrus. Aa ari na, Anderias. Dua ra dhu pèku iꞌa ètu dano Galilea, lula dua ra dhèu sabꞌa dhasi. 19 Hèia Yesus paroa si, aku Nèngu na, “Mai ku madhutu Jaꞌa! Miu biasa tenge iꞌa, te ngaa limuri ne Jaꞌa neo ajꞌa miu ho jꞌajꞌi tuka tenge dhèu.” 20 Ropa ra tadèngi rare, hèia dua ra tèke eele dènge ka pèku ra, lasi madhutu Yesus.
21 Èle ka, Yesus kako hari ciki, hèia ladhe nèdhi ana Sabadeus, dhèu dua. Aꞌa, ngara na Yakobis, aa ari na, Yohanis. Dua ra dhu lalau paie pèku ètu dedha koha sama-sama dènge ama ra. Hèia Yesus paroa dua ra, sèna ka madhutu Ne. 22 Ropa ra tadèngi rare, hèia ra tèke eele ama dènge koha ra, lasi madhutu Ne.
Lamatua Yesus ajꞌa-nori dhèu, aa puri-paꞌèle dhèu pèdꞌa
(Lukas 6:17-19)
23 Èle ka, Yesus si kako palème propensi Galilea, ho Na ajꞌa-nori dhèu ètu dꞌara èmu sabajꞌa dhèu Yahudi. Na ajꞌa Lii Lolo Beꞌa Ama Lamatua, aa Na peka jꞌara-jꞌara tasamia, sèna ka dhèu bisa madhutu paredha Ama Lamatua. Aa Na puri-paꞌèle kahèi dhèu nèti rupa-rupa papèdꞌa-tarègu.✡Mateos 9:35, Markus 1:39 24 Nèbhu boe ka, tatao Yesus ne dhèu lolo palème toke dꞌai propensi Siria aaꞌi-aaꞌi. Hèia dhèu rèti dhèu ra dhu lèke rupa-rupa papèdꞌa asa Yesus. Dhèu se rèti kahèi dhèu dhu nidhu tao, dhu hujꞌu kahibꞌi, dènge dhu karuku. Ka Na puri-paꞌèle aaꞌi si. 25 Lodꞌo èèna, dhèu ae-ae mai madhutu Ne. Dhèu se mai nèti propensi Galilea, aa nèti rai Canguru Kota, dhu ra peka na, Dekapolis. Dhèu cahagꞌe mai nèti kota Yerusalem, nèti propensi Yudea, aa nèti cabèka dhimu loko Yarden.

- Mateos
- <
- 4
- >

✡4:1 Ibrani 2:18, 4:15

✡4:4 Lole Hari Jꞌara-jꞌara Mamuri 8:3

✡4:6 Lii Sodꞌa Koa-Kio 91:11-12

✡4:7 Lole Hari Jꞌara-jꞌara Mamuri 6:16

✡4:10 Lole Hari Jꞌara-jꞌara Mamuri 6:13

✡4:12 Mateos 14:3, Markus 6:17, Lukas 3:19-20

✡4:13 Yohanis 2:12

✡4:16 Yesaya 9:1-2

✡4:17 Mateos 3:2

✡4:23 Mateos 9:35, Markus 1:39

© 2012 UBB